CELEX: 32008D0388
Language: sk
Date: 2008-05-23 00:00:00
Title: 2008/388/ES: Rozhodnutie Komisie z  23. mája 2008 , ktorým sa zavádzajú osobitné podmienky pre dovoz slnečnicového oleja pochádzajúceho alebo odosielaného z Ukrajiny v dôsledku rizika kontaminácie minerálnym olejom [oznámené pod číslom K(2008) 2259] (Text s významom pre EHP)

24.5.2008   
            
            
               SK
            
            
               Úradný vestník Európskej únie
            
            
               L 136/43
            
         
      ROZHODNUTIE KOMISIE
   
   z 23. mája 2008,
   ktorým sa zavádzajú osobitné podmienky pre dovoz slnečnicového oleja pochádzajúceho alebo odosielaného z Ukrajiny v dôsledku rizika kontaminácie minerálnym olejom
   [oznámené pod číslom K(2008) 2259]
   (Text s významom pre EHP)
   (2008/388/ES)
   KOMISIA EURÓPSKYCH SPOLOČENSTIEV
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 2 prvý pododsek,
   keďže:
   
               (1)
            
            
               V rámci Systému včasného varovania pre potraviny a krmivá (Rapid Alert System for Food and Feed, RASFF) boli 23. apríla 2008 oznámené zistenia, že slnečnicový olej pochádzajúci z Ukrajiny je kontaminovaný vysokým množstvom minerálneho oleja. Táto kontaminácia minerálnym olejom bola neskôr potvrdená v prípade niekoľkých zásielok surového slnečnicového oleja pochádzajúceho z Ukrajiny, ktorý sa v posledných mesiacoch dovážal do Spoločenstva. Slnečnicový olej s obsahom veľkého množstva minerálneho oleja nie je vhodný na ľudskú spotrebu a nepokladá sa za bezpečný. Zdroj kontaminácie zatiaľ nie je známy.
            
         
               (2)
            
            
               Európska komisia opakovane apelovala na ukrajinské orgány, aby poskytli informácie o pôvode kontaminácie a o opatreniach, ktoré prijali na jej prevenciu v budúcnosti. Takisto požiadala ukrajinské orgány o poskytnutie záruk, že sa zavedú účinné opatrenia zamerané na zaručenie primeraného odberu vzoriek a analýzy na prítomnosť minerálneho oleja v slnečnicovom oleji, ktorý bol v zásielkach odosielaných z Ukrajiny do Európskeho spoločenstva.
            
         
               (3)
            
            
               V súčasnosti prebiehajú na Ukrajine prieskumy, ktorými by sa mal zistiť zdroj kontaminácie. Ukrajinské orgány sa takisto zaviazali, že zavedú primeraný systém kontroly, ktorým sa zabezpečí, že všetky zásielky slnečnicového oleja, ktorý sa má vyvážať do Európskej únie, budú mať osvedčenie, že neobsahujú také množstvo minerálneho oleja, v dôsledku ktorého slnečnicový olej nie je vhodný na ľudskú spotrebu. Komisii sa však ešte musia poskytnúť podrobnosti o tomto systéme. Komisia by mala posúdiť systém kontroly a osvedčovania s cieľom overiť jej presnosť a spoľahlivosť, aby sa zaručilo, že slnečnicový olej vyvážaný do Spoločenstva neobsahuje také množstvo minerálneho oleja, v dôsledku ktorého slnečnicový olej nie je vhodný na ľudskú spotrebu. Je potrebné zabezpečiť, aby sa slnečnicový olej z Ukrajiny do Spoločenstva nevyvážal, kým sa nezavedie tento systém kontroly a osvedčovania a kým ho Komisia neposúdi a neprijme. Posúdenie systému kontroly a osvedčovania sa vykoná na základe podrobných informácií poskytnutých ukrajinskými orgánmi.
            
         
               (4)
            
            
               Vzhľadom na daný stupeň rizika by členské štáty mali pri dovoze kontrolovať zásielky slnečnicového oleja na prítomnosť minerálneho oleja, čím sa poskytnú dodatočné záruky presnosti a spoľahlivosti systému kontroly a osvedčovania zavedeného ukrajinskými orgánmi.
            
         
               (5)
            
            
               V článku 53 nariadenia (ES) č. 178/2002 sa ustanovuje možnosť v záujme ochrany zdravia ľudí, zdravia zvierat alebo životného prostredia prijať primerané núdzové opatrenia Spoločenstva v súvislosti s potravinami alebo krmivom dovezenými z tretej krajiny, ak sa takéto riziko nedá uspokojivo zvládnuť prostredníctvom opatrení prijatých jednotlivými príslušným(-i) členským(-i) štátom(-mi).
            
         
               (6)
            
            
               Kým sa neposúdi a neprijme systém kontroly a osvedčovania, ktorý ukrajinské orgány majú zaviesť, slnečnicový olej pochádzajúci alebo odosielaný z Ukrajiny by sa v dôsledku rizika kontaminácie minerálnym olejom nemal dovážať.
            
         
               (7)
            
            
               Členské štáty boli o kontaminácii informované a na základe odporúčania Európskej komisie prostredníctvom RASFF prijali príslušné opatrenia na stiahnutie kontaminovaného slnečnicového oleja a potravinových výrobkov s obsahom kontaminovaného slnečnicového oleja, ktoré už boli umiestnené na trhu.
            
         
               (8)
            
            
               Kým nezasadne Stály výbor pre potravinový reťazec a zdravie zvierat a po tom, ako ukrajinské orgány boli informované, je vzhľadom na neodkladnú povahu danej situácie vhodné, aby sa v súlade s postupom stanoveným v prvom pododseku článku 53 ods. 2 nariadenia (ES) č. 178/2002 prijali tieto dočasné ochranné opatrenia.
            
         
               (9)
            
            
               Toto rozhodnutie sa opätovne prehodnotí v súlade s postupom stanoveným v druhom pododseku ods. 2 článku 53 nariadenia (ES) č. 178/2002,
            
         PRIJALA TOTO ROZHODNUTIE:
   Článok 1
   1.   Členské štáty zakážu dovoz slnečnicového oleja patriaceho pod kód KN 1512 11 91 pochádzajúceho alebo odosielaného z Ukrajiny (ďalej len „slnečnicový olej“), pokiaľ k nemu nie je priložené platné osvedčenie, v ktorom sa potvrdzuje neprítomnosť neprijateľného množstva minerálneho oleja a v ktorom sú uvedené výsledky odberu vzoriek na prítomnosť minerálneho oleja.
   2.   Osvedčenie uvedené v odseku 1 platí pri dovoze zásielok slnečnicového oleja do Spoločenstva len vtedy, ak sa odber vzoriek a analýza zásielky vykonali a osvedčenie vydalo po tom, ako Európske spoločenstvo posúdilo a formálne prijalo systém kontroly a osvedčovania zavedený ukrajinskými orgánmi.
   3.   Členským štátom sa oznámia podrobnosti o systéme kontroly a osvedčovania zavedenom ukrajinskými orgánmi a jeho formálne prijatie zo strany Komisie prostredníctvom Stáleho výboru pre potravinový reťazec a zdravie zvierat.
   4.   Členské štáty príjmu príslušné opatrenia na odber vzoriek a analýzu každej zásielky slnečnicového oleja pochádzajúceho alebo odoslaného z Ukrajiny, ku ktorému je priložené platné osvedčenie, ktoré sa predkladá pri dovoze, čím sa zabezpečí, že slnečnicový olej neobsahuje také množstvo minerálneho oleja, v dôsledku ktorého slnečnicový olej nie je vhodný na ľudskú spotrebu.
   O nepriaznivých výsledkoch Komisiu informujú prostredníctvom Systému včasného varovania pre potraviny a krmivá. Priaznivé výsledky sa Komisii oznamujú každé tri mesiace.
   Článok 2
   Táto situácia sa opätovne prehodnotí najneskôr do jedného roka.
   Článok 3
   Toto rozhodnutie je určené členským štátom.
   
      V Bruseli 23. mája 2008
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 31, 1.2.2002, s. 1. Nariadenie naposledy zmenené a doplnené nariadením Komisie (ES) č. 575/2006 (Ú. v. EÚ L 100, 8.4.2006, s. 3).